POK ଲଞ୍ଚ୍ ପ୍ୟାଡ୍ରେ ଲୁଚିଛନ୍ତି ୨୫୦ ଆତଙ୍କବାଦୀ ! ଭାରତରେ ଅନୁପ୍ରବେଶ ପାଇଁ ଚଳାଇଛନ୍ତି ପ୍ରସ୍ତୁତି : କଡା ଜବାବ ଦିଆଯିବ-ଭାରତୀୟ ସେନା - Prameya News7\nPOK ଲଞ୍ଚ୍ ପ୍ୟାଡ୍ରେ ଲୁଚିଛନ୍ତି ୨୫୦ ଆତଙ୍କବାଦୀ ! ଭାରତରେ ଅନୁପ୍ରବେଶ ପାଇଁ ଚଳାଇଛନ୍ତି ପ୍ରସ୍ତୁତି : କଡା ଜବାବ ଦିଆଯିବ-ଭାରତୀୟ ସେନା\n27/12/2020 at 6:09 PM\nଶ୍ରୀନଗର ୨୭/୧୨ : ପାକିସ୍ତାନ ଅଧିକୃତ କାଶ୍ମୀର (POK)ରେ ସେନା ମୁତୟନ ବୃଦ୍ଧି କରିପାରେ ପାକିସ୍ତାନ । ଏ ନେଇ ସୂଚନା ଦେଇଛନ୍ତି ଭାରତୀୟ ସେନାର ଜଣେ ବରିଷ୍ଠ କମାଣ୍ଡର । ସେନାର କୋର କମାଣ୍ଡର ଲେପ୍ଟନାଣ୍ଟ ଜେନେରାଲ ବିଏସ୍ ରାଜୁ କହିଛନ୍ତି ଯେ, ମିଳିଥିବା ରିପୋର୍ଟ ଅନୁସାରେ POK ଲଞ୍ଚ୍ ପ୍ୟାଡ୍ରେ ପ୍ରାୟ ୨୦୦ ରୁ ୨୫୦ ଆତଙ୍କବାଦୀ ଭାରତରେ ପ୍ରବେଶ କରିବା ପାଇଁ ପ୍ରସ୍ତୁତି ଚଳାଇଛନ୍ତି ।\nସେ କହିଛନ୍ତି ଆତଙ୍କବାଦୀମାନେ ଅନୁପ୍ରବେଶ ପାଇଁ ଖରାପ ପାଗକୁ ଅପେକ୍ଷା କରିପାରନ୍ତି । କିନ୍ତୁ ଭାରତୀୟ ସୁରକ୍ଷା ବଳ ଲାଗାତାର ଭାବେ କାଶ୍ମୀର LOCରେ ଅନୁପ୍ରବେଶ ପଥ ଏବଂ ପୀର ପଞ୍ଜାଲର ଦକ୍ଷିଣବର୍ତ୍ତୀ ଅଞ୍ଚଳରେ ଅନୁପ୍ରବେଶକାରୀଙ୍କ ଉପରେ କଡା ନଜର ରଖିଛନ୍ତି । ଆତଙ୍କବାଦୀଙ୍କ ଗତିବିଧି ଉପରେ ନଜର ରଖିବା ପାଇଁ ସେନା ପକ୍ଷରୁ ସେନସର, ରାଡାର ଏବଂ ଅନ୍ୟାନ୍ୟ ଉପକରଣ ଲଗାଯାଇଛି ।\nଆଭ୍ୟନ୍ତରୀଣ ପ୍ରସଙ୍ଗରୁ ଲୋକଙ୍କ ଧ୍ୟାନ ହଟାଇବା ପାଇଁ ପାକିସ୍ତାନ, ଶୀତ ଋତୁରେ ମଧ୍ୟ ଆତଙ୍କବାଦୀଙ୍କ ଅନୁପ୍ରବେଶ କିମ୍ବା ଅସ୍ତ୍ରବିରତି ଉଲ୍ଲଂଘନ କରି ସୀମାରେ ଉତ୍ତେଜନା ବୃଦ୍ଧି କରିପାରିବ ବୋଲି ସେନା କମାଣ୍ଡର କହିଛନ୍ତି । ଉଭୟ ପରିସ୍ଥିତିରେ ଆମେ ପ୍ରସ୍ତୁତ ଅଛୁ ଏବଂ ଏହିପରି ଦୁଃସାହସକୁ କଡା ଜବାବ ଦିଆଯିବ ବୋଲି ସେ କହିଛନ୍ତି ।\nକିଛି ଦିନ ପୂର୍ବରୁ କାଶ୍ମୀରରେ ଶେଷ ହୋଇଥିବା ଜିଲ୍ଲା ବିକାଶ ପରିଷଧ ନିର୍ବାଚନକୁ ନେଇ ମତ ରଖିଛନ୍ତି ସେନାର କୋର କମାଣ୍ଡର ଲେପ୍ଟନାଣ୍ଟ ଜେନେରାଲ ବିଏସ୍ ରାଜୁ । ସେ କହିଛନ୍ତି ନିର୍ବାଚନ ଶାନ୍ତିପୂର୍ଣ୍ଣ ଭାବେ ଶେଷ ହୋଇଛି ଏବଂ ଜନସାଧାରଣ ଜାମ୍ମୁ-କାଶ୍ମୀରରେ ଲୋକତନ୍ତ୍ରକୁ ମଜବୁତ କରିବା ଦିଗରେ ଭୋଟ ଦେବାକୁ ଆଗେଇ ଆସୁଛନ୍ତି । ତେବେ ନିର୍ବାଚିତ ପ୍ରତିନିଧିମାନଙ୍କର ଏହା ଉତ୍ତର ଦାୟିତ୍ବ ଯେ, ସେମାନେ ଲୋକମାନଙ୍କର ବିକାଶ କଥା ଚିନ୍ତା କରିବେ ଏବଂ ଜାମ୍ମୁ-କାଶ୍ମୀରର ବିକାଶ ଦିଗରେ କାର୍ଯ୍ୟ କରିବେ ।
